ดีเดย์แบงก์ทำหนังสือแจงเหตุไม่ให้ลูกค้ากู้ 1 เม.ย.นี้
ธปท. สั่งแบงก์แจงเหตุผลที่ไม่ให้กู้ลูกค้าเป็นลายลักษณ์อักษร เริ่มตั้งแต่ 1 เม.ย.เป็นต้นไป
21 ม.ค. 2553

ธปท. สั่งแบงก์แจงเหตุผลที่ไม่ให้กู้ลูกค้าเป็นลายลักษณ์อักษร เริ่มตั้งแต่ 1 เม.ย.เป็นต้นไป
น.ส.พิมพา ถาวรายุศม ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) ออกประกาศแจ้งสถาบันการเงินทุกแห่ง ให้ทำการชี้แจงเหตุผลของการไม่อนุมัติสินเชื่อแก่ลูกค้าให้เป็นลายลักษณ์อักษร เนื่องจากที่ผ่านมา ธปท. โดยศูนย์ประสานงานแก้ไขปัญหาสินเชื่อ ได้รับการร้องเรียนจากประชาชนจำนวนมากว่า เวลาไปขอสินเชื่อแต่ไม่ได้รับการอนุมัติ ไม่ได้รับคำชี้แจงจากธนาคารพาณิชย์ สร้างความสับสนแก่ประชาชน
ทั้งนี้ ธปท.ต้องการสร้างบรรทัดฐานในทางปฏิบัติ โดยกำหนดให้ธนาคารพาณิชย์ดำเนินการ คือ 1. จัดให้มีช่องทางชี้แจงสิทธิของผู้ขอสินเชื่อเป็นการเฉพาะ 2. ต้องชี้แจงสาเหตุของการไม่อนุมัติสินเชื่อ ว่าเป็นเพราะคุณสมบัติของผู้ขอสินเชื่อไม่ผ่านหรือวัตถุประสงค์ไม่สอดคล้องกับผู้ขออนุมัติ หรือเหตุผลอื่น หรือ 3. เอกสารการพิจารณาไม่สมบูรณ์ โดยให้ถือปฏิบัติตั้งแต่ 1 เม.ย.เป็นต้นไป